Tänne tulevat ensimmäiset uudet nopeus­merkit – ”On liikenne­rikkomus, jos ilman syytä ajaa alinopeutta”

Ensimmäiset vähimmäisnopeusmerkit nähdään todennäköisesti pääkaupunkiseudun monikaistaisilla kehäteillä. Kaistalla hidastelu olisi liikennerikkomus.

Tieliikennelain uudistus voi tuoda kesäkuun 2020 alussa Suomen teille monien autoilijoiden kaipaaman vähimmäisnopeus-nimisen merkin.

Tien oikeaan tai vasempaan laitaan pystytettävä määräysmerkkeihin kuuluva merkki osoittaisi nopeuden, jota ei saisi alittaa, mikäli liikennetilanne ei sitä välttämättä vaatisi. Siispä ruuhkassa tai erityisen huonossa kelissä kaasujalkaa saisi yhä keventää tarvittavasti.

Ihan heti maanteillä matelevista ei kuitenkaan päästä eroon.

Liikenneviraston liikenteen ohjauksen asiantuntija Tuomas Österman kertoo, ettei vähimmäisnopeutta osoittavia merkkejä todennäköisesti tulla näkemään heti kahden vuoden päästä.

– Todennäköisesti ne eivät tule heti käyttöön, sillä laajempaa tarvetta niille ei vielä monessakaan paikassa ole. Niitä on turha odottaa heti maanteiden varsille.

Vähimmäisnopeuden alkaminen ilmaistaisiin tällaisella liikennemerkillä.­

Tämä liikennemerkki ilmaisisi vähimmäisnopeuden päättymisen.­

Österman kertoo, että alunperin vähimmäisnopeutta ryhdyttiin pohtimaan, jotta mopoautot saataisiin pois suurilta pääväyliltä hidastamasta liikennettä. Lakiuudistuksessa traktorikieltomerkin merkitystä laajennettiin kuitenkin koskemaan myös mopoautoja.

– Merkki säilytettiin uudistuksessa tulevaisuutta ajatellen.

Ensimmäiset vähimmäisnopeusmerkit tullaan todennäköisesti näkemään pääkaupunkiseudun kehäteiden osuuksilla, joissa on vähintään kolme kaistaa suuntaansa.

Kehäteillä Östermanin mukaan vähimmäisnopeutta voitaisiin soveltaa kaikista vasemmanpuoleisimmalle kaistalle.

– Se olisi ainakin aluksi se käyttötarkoitus. Näin saataisiin pidettyä vasemmalta kaistalta pois hitaat ajoneuvot, kuten mopoautot tai työkoneet, mikä puolestaan lisäisi turvallisuutta ja liikenteen sujuvuutta. Maanteillä alinopeutta ei ole tarkoitus laajasti kitkeä ollenkaan, se ei ole lähtökohta lainkaan.

Lisäksi vähimmäisnopeusmerkkejä voidaan nähdä tulevaisuudessa monikaistaisissa tunneleissa.

Vaikka vähimmäisnopeutta ei tulla tutkalla valvomaan, muistuttaa Österman, että kyseessä on velvoittava liikennemerkki.

– Kyseessä on liikennerikkomus, mikäli ilman selkeää syytä ajaa alinopeutta.

Kun vähimmäisnopeusmerkkejä joskus tulee, voisivat ne tietyn paikoin olla Östermanin mukaan digitaalisia, jolloin ne voitaisiin kytkeä ajoittain pois päältä, mikäli tilanne niin vaatisi.

– Ei mikään sitä ainakaan estä, mutta pitää tietysti huomioida, ettemme ole vielä pohtineet niin pitkälle.

Uusi tieliikennelaki korvaa vuonna 1982 voimaan tulleen lain. Eduskunnan kesäkuussa hyväksymä ja presidentin viime viikolla hyväksymä laki onkin suurimpia uudistuksia moottoriliikenteessä aikoihin.

Ennen lain voimaan astumista Liikennevirasto ja ministeriö aikovat julkaista tiedotusmateriaalia, joilla varmistetaan, että kaikki ymmärtävät, mistä uudistuksessa on kyse. Tavoitteena on, että vanhatkin kuskit oppivat muun muassa uudet liikennemerkit.

– 1980-luvulla joka kotiin jaettiin lehtinen, jossa kerrottiin, mitä kaikkea muuttuu. En tiedä jaetaanko nytkin lehtiöitä, mutta ainakin kotisivultamme jokainen tulee löytämään tietoa muutoksista.

Uusia merkkejä vähimmäisnopeuden lisäksi ovat muun muassa nastarenkailla ajo kielletty. Lisäksi osa vanhoista merkeistä muuttuu ja selkeytyy.

Uusissa merkeissä eritellään selkeämmin, keneltä ajaminen tai kulkeminen on kielletty.­

­

­

Ennen liikennemerkki, jolla on kielletty jalankulku ja polkupyörällä ajo, on koskenut myös mopoilijoita. Jatkossa merkissä ilmaistaan selkeällä mopon kuvalla, mikäli kulkukielto koskee myös mopoilijoita, eikä vain kevyttä liikennettä.

Lue lisää: Katso kuvat uusista liikennemerkeistä: tiedätkö jo, mitä tarkoittaa ”tikkataulu”?